別梅
作者：張耒
朝代：宋

paragraphs: 宦遊到處即爲家，况我遷謫來天涯。
三年假館主人屋，忽忽屢見新梅花。
那知今冬當去此，十月已見凌霜葩。
繞之百匝未易別，對我脈脈如含嗟。
懸知客去門復掩，亭沼人散啼昏鴉。
朝風吹香散寂歷，夜月照影低橫斜。
嗟我明年復何處，東州旱野連桑麻。
相思時有夢魂到，極目南望空烟霞。